BO se mosie oor stukkende verkeersligte nou aanvaar | Netwerk24
BO se mosie oor stukkende verkeersligte nou aanvaar
Deur Jp Myburg 04 November 2019 06:00
Die Breedevallei Onafhanklik (BO) het ’n mosie in die mees onlangse raadsvergadering ingedien vir ’n ondersoek na die Vallei se verkeersligte vir siggestremde en dowe voetgangers wat buite werking is.
’n Siggestremde sake-eienaar van Worcester, Hector Loftus, het Standard onlangs oor dieselfde probleem gekontak.
“Iets is fout met die verkeersligte en hoe hulle werk. Dit is kommerwek­kend aangesien siggestrem­des en dowes op verkeers­ligte staatmaak om hulle oor besige en gevaarlike strate te lei,” het Loftus gesê.
Die BO kon sy saak Dinsdag 29 Oktober in die raadsvergadering stel en die mosie om aandag aan die toerusting te gee, is aanvaar.
Die mosie handel oor die gevolge van toerusting soos verklikkers en ligte wat nie in ’n goeie werkende toestand is nie en het vier uitgangspunte.
“Ons vra ’n verslag en ondersoek aan na alle verkeersligte in die Breedevallei met presiese getalle van hoeveel werk en hoeveel nie werk nie. Verder benodig ons ’n ondersoek deur die munisipaliteit wat bepaal wat die gevolg is van die niewerkende verkeers­ligte, hoe stormwaterpype voetgangers – veral gestremdes – beïnvloed, watter hindernisse daar vir gestremdes is en ’n aksieplan wat die probleem die hoof sal bied,” het Nik Wullschleger, BO-raadslid, gesê.
Die mosie is aanvaar en is as deel van die raad se voor­keurlys vir verbeteringe aangeteken.
“Dit is teleurstellend dat hierdie toerusting nie in ’n werkende toestand is nie. Ons dorp is veronderstel om goed toegerus te wees, maar dan werk basiese goed soos verkeersligte nie,” het Loftus gesê.